SK Úradný vestník Európskej únie C 43/4

Uverejnenie podľa článku 6 smernice Európskeho parlamentu a Rady 2001/24/ES o reorganizácii a likvidácii úverových inštitúcií

2011/C 43/06

NARIADENIE (DIRECTION ORDER), KTORÉ VYDAL HIGH COURT OF IRELAND VO VECI ALLIED IRISH BANKS, PLC PODĽA PARAGRAFU 9 ZÁKONA CREDIT INSTITUTIONS (STABILISATION) ACT 2010

Dňa 23. decembra 2010 High Court of Ireland vydal na žiadosť írskeho ministra financií (ďalej len „minister“) nariadenie (Direction Order) podľa paragrafu 9 zákona Credit Institutions (Stabilisation) Act 2010 (ďalej len „zákon“) vo veci reorganizácie Allied Irish Banks, plc (ďalej len „banka“), a to okrem iného na základe týchto podmienok:

„A. V nariadení (Direction Order) podľa paragrafu 9 zákona: 1. sa banke nariaďuje, aby: 1.1. dňa 23. decembra 2010 alebo približne v tento deň vydala subjektu National Pensions Reserve Fund Commission of Ireland 675 107 845 kmeňových akcií v hodnote po 0,32 EUR a 10 489 899 564 konvertibilných akcií bez hlasovacích práv v hodnote po 0,32 EUR, pričom od National Pensions Reserve Fund of Ireland zato získa hotovostnú platbu vo výške 3 818 438 297,54 EUR pred poplatkami (ďalej len ‚upísanie‘); 1.2. čo možno najskôr, ale najneskôr do 24. decembra 2010 podala: a) na írskej burze (Irish Stock Exchange – ďalej len ‚ISE‘) a orgánu Spojeného kráľovstva zodpovednému za kótovanie (UK Listing Authority) žiadosť o zrušenie pripustenia kmeňových akcií banky na kótovanie v príslušných oficiálnych zoznamoch týchto orgánov a o zrušenie pripustenia kmeňových akcií banky na obchodovanie na ich príslušných regulovaných trhoch kótovaných cenných papierov, a aby v každej takejto žiadosti v prípade potreby žiadala o výnimku z požiadavky získať súhlas akcionárov s takýmto zrušením; ako aj b) na ISE žiadosť o pripustenie kmeňových akcií banky na trh podnikových cenných papierov (Enterprise Securities Market), ktorý reguluje ISE, a aby v takejto žiadosti v prípade potreby žiadala o výnimku z požiadavky získať súhlas akcionárov s takýmto pripustením; 1.3. na účely vykonania upísania dňa 23. decembra 2010 alebo približne v tento deň: a) zvýšila schválené základné imanie banky z 884 200 000 EUR, 500 000 000 USD, 200 000 000 GBP a 35 000 000 000 JPY na 4 457 002 371 EUR, 500 000 000 USD, 200 000 000 GBP a 35 000 000 000 JPY, a to vytvorením 675 107 845 nových kmeňových akcií v hodnote po 0,32 EUR a 10 489 899 564 nových konvertibilných akcií bez hlasovacích práv v hodnote po 0,32 EUR, pričom tieto nové kmeňové akcie a nové konvertibilné akcie bez hlasovacích práv budú spojené s právami a povinnosťami a budú podliehať obmedzeniam a reštrikciám uvedeným v nových stanovách banky, ktoré sa prijmú podľa bodu 1.3 písm. b) uvedeného v ďalšej časti textu; ako aj … 1.5. zavŕšila navrhovaný predaj podielov banky na banke Bank Zachodni WBK SA (‚ďalej len BZWBK‘) a na BZWBK AIB Asset Management SA v prospech banky Banco Santander SA (ďalej len banka ‚Santander‘), ako sa banka a banka Santander dohodli 10. septembra 2010, a to okamžite po splnení týchto podmienok: a) Poľská komisia pre finančný dozor (Komisja Nadzoru Finansowego) (ďalej len ‚KNF‘) schváli nadobudnutie BZWBK bankou Santander; b) Komisia Európskej únie alebo Poľský úrad pre hospodársku súťaž a ochranu spotrebiteľa (Urzad Ochrony Konkurencji i Knsoumentow) povolí predaj v súlade s platnými protimonopolnými právnymi predpismi; ako aj c) KNF schváli, aby banka Santander nadobudla podiely, ktoré BZW vlastní v určitých pobočkách regulovaných KNF; … 4. sa podľa paragrafu 9 ods. 3 zákona vyhlasuje, že nariadenie (Direction Order) je nástrojom reorganizácie na účely smernice Európskeho parlamentu a Rady č. 2001/24/ES zo 4. apríla 2001;“

Podľa paragrafu 11 zákona môže banka alebo člen banky podať na High Court of Ireland (adresa: Four Courts, Inns Quay, Dublin 7, Írsko) žiadosť o zrušenie platnosti nariadenia (Direction Order), a to prostredníctvom žiadosti vychádzajúcej z prísažného vyhlásenia a najneskôr 5 pracovných dní po vydaní nariadenia (Direction Order).

Podľa paragrafu 63 zákona môžu osoby, na ktoré sa nariadenie (Direction Order) vzťahuje, podať na High Court of Ireland (adresa: Four Courts, Inns Quay, Dublin 7, Írsko) opravný prostriedok proti rozhodnutiu prijatému na základe zákona, ktorý sa vzťahuje na nariadenie (Direction Order), a to do 14 dní odo dňa, v ktorý bolo rozhodnutie dotknutej osobe oznámené alebo v ktorý sa osoba iným spôsobom o rozhodnutí dozvedela.

Úplné znenie nariadenia si je možné emailom vyžiadať od Central Office of the High Court na adrese: listroomhighcourt@courts.ie